Diari Oficial de la Generalitat Valenciana


Sumari del DOGV 4460, del 14-03-2003 (2003/2652)

Informació pública de l'acceptació de la delegació en la Diputació Provincial d'Alacant de les facultats relatives a la gestió i recaptació de les sancions a la Llei de Trànsit, Circulació de Vehicles a Motor i Seguretat Viària.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4460

Data del DOGV
:   14-03-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/2652


Data del document
:   18-02-2003

Organisme emissor
:   Diputacio Provincial d'Alacant

Tipus de document
:   Resolució

Descriptors 

:   * delegació de poders
    * administració local
    * recaptació d'impostos

Informació pública de l'acceptació de la delegació en la Diputació Provincial d'Alacant de les facultats relatives a la gestió i recaptació de les sancions a la Llei de Trànsit, Circulació de Vehicles a Motor i Seguretat Viària. [2003/M2652]
  
La Diputació Provincial d'Alacant, en sessió plenària de data 6 de febrer de 2003, va adoptar, d'entre altres, el següent acord, relatiu a l'acceptació de la delegació en la Diputació Provincial d'Alacant de les facultats relatives a la gestió i recaptació de les sancions a la Llei de Trànsit, Circulació de Vehicles a Motor i Seguretat Viària:
  
Primer
  
Acceptar la delegació en la Diputació d'Alacant de les competències municipals relatives a la gestió i recaptació de les sancions a la Llei de Trànsit, Circulació de Vehicles a Motor i Seguretat Viària que s'efectue per acord plenari dels ajuntaments de la província que hagen delegat prèviament les competències en matèria de recaptació executiva de tots els seus tributs i ingressos públics locals en esta institució provincial, d'acord amb el següent text en la seua part dispositiva:
  
«Primer Delegar en la Diputació d'Alacant per a la seua realització a través de l'organisme autònom Suma. Gestió Tributària, a l'empara del que disposen els articles 7.1 de la Llei 39/1988, de 28 de desembre, Reguladora de les Hisendes Locals, 27 i 106.3 de la Llei 7/1985, de 2 d'abril, Reguladora de les Bases de Règim Local i 13 de la Llei 30/1992, de Règim Jurídic de les Administracions Públiques i del Procediment Administratiu Comú, les competències municipals, relatives a la gestió i recaptació de les sancions a la Llei de Trànsit, Circulació de Vehicles a Motor i Seguretat Viària que s'indiquen a continuació:
  
a) Expedir els documents de notificació de les denúncies formulades pels agents municipals a partir de les dades facilitades per l'ajuntament i la consulta dels registres de la Direcció Provincial de Trànsit.
  
b) Notificar les denúncies formulades pels agents municipals.
  
c) Notificar les sancions imposades per l'alcalde o òrgan municipal competent.
  
d) Dictar la provisió de constrenyiment.
  
e) Recaptar les sancions en període voluntari i executiu.
  
f) Liquidar interessos de demora.
  
g) Concedir i denegar ajornaments i fraccionaments de pagament.
  
h) Resolució dels expedients de devolució d'ingressos indeguts.
  
i) Resolució dels recursos que puguen interposar-se contra els actes del procediment de recaptació.
  
j) Qualsevol altre acte necessari per a l'efectivitat dels anteriors.
  
k) La defensa jurídica i, si és procedent, representació davant dels distints ordes jurisdiccionals, amb ocasió dels litigis que tinguen el seu origen en actuacions derivades d'este conveni.
  
Segon. De conformitat amb el que establix l'article 15 de la Llei de Règim Jurídic de les Administracions Públiques i del Procediment Administratiu Comú s'encomana a la Diputació d'Alacant per a la seua realització a través de l'organisme autònom Suma Gestió Tributària la realització de les següents activitats de caràcter material, tècnic o de servicis sense que això supose cessió de titularitat de la competència, i serà responsabilitat de l'ajuntament dictar les resolucions de caràcter jurídic en què s'integre la concreta activitat material encomanada:
  
a) Identificació dels titulars dels vehicles denunciats.
  
b) Gravació dels butlletins de denúncia.
  
c) Recepció de les al·legacions.
  
d) Qualsevol altra activitat de naturalesa semblant i necessària per a la materialització de les anteriors.
  
Tercer. Procediments i terminis.
  
A fi de garantir l'eficaç coordinació entre les actuacions a realitzar per l'ajuntament i l'organisme autònom Suma Gestió Tributària s'establix el següent:
  
1) L'ajuntament acomodarà els impresos dels butlletins de denúncia a les especificacions dels models normalitzats establits per Suma Gestió Tributària.
  
2) L'ajuntament traslladarà el contingut dels butlletins de denúncia i els informes i contestacions a les al·legacions en el termini més breu possible i pel procediment que conjuntament s'acorde i en funció dels mitjans tècnics i operatius implementats. En el cas que el retard en l'enviament de la informació per l'ajuntament excedisca del 50% del termini establit legalment per a la prescripció del tràmit de l'expedient en curs, s'entendrà incomplit este compromís, i es procedirà, no obstant això, per Suma a la continuació del procediment mentre no haja prescrit el dret de l'administració a exigir el pagament de la sanció.
  
3) L'ajuntament, a proposta de Suma o dels servicis municipals, resoldrà mitjançant l'adopció dels acords procedents per l'òrgan competent, les al·legacions que es formulen pels interessats ordenant l'anul·lació i la baixa dels expedients, confirmant la sanció proposada o procedint, en el cas que esta haguera sigut imposada anteriorment, a la seua anul·lació.
  
4) Per part de Suma es procedirà a la successiva implantació d'aquells mitjans tècnics que permeten l'agilitació dels procediments com l'escanejat de butlletins i notificacions
  
5) Per part de Suma es procedirà a presentar a l'ajuntament els informes i propostes per a la introducció dels instruments de tecnologia digital que permeten als agents municipals l'optimació de la seua activitat, i es cercaran igualment les fórmules de finançament que faciliten fer front al cost de la implantació i manteniment pel municipi.
  
6) Suma facilitarà els mitjans de control per a un eficaç seguiment dels expedients mitjançant l'oportú accés informàtic en línia a cada expedient i mitjançant estadístiques mensuals indicatives de la seua evolució i estat.
  
Quart. Lloc d'atenció al públic.
  
Suma Gestió Tributària habilitarà els llocs d'atenció al públic necessaris per a un adequat i correcte funcionament del servici, implementant la possibilitat que en qualsevol oficina de la xàrcia provincial puguen ser atesos els ciutadans en relació als expedients objecte d'este conveni.
  
Cinqué. Compensació econòmica. Clàusula de garantia.
  
1. La prestació dels servicis que es deriven de la delegació i comanda de funcions que considera el present acord, comportarà la compensació de les quantitats que s'indiquen en els següents apartats:
  
a) El 20% del principal i, si és procedent, de l'interés legal de les quantitats ingressades tant en període de cobrament voluntari com en el procediment de cobrament en executiva.
  
b) L'import a què hagen ascendit els costs de les notificacions practicades amb anterioritat a l'inici del procediment executiu.
  
2) Els imports indicats en l'apartat 1 anterior es compensaran en la facturació mensual que es realitze a l'ajuntament per tots els conceptes amb recaptació delegada. L'import indicat en la lletra b) del citat apartat es justificarà mitjançant còpia dels documents de lliurament al servici de Correus i ascendirà al resultat d'aplicar a les notificacions lliurades la tarifa oficial vigent en el moment del seu lliurament.
  
3) Quan es complisquen els dos anys de vigència del present acord de delegació es procedirà a l'anàlisi dels costs i resultats obtinguts a fi de procedir, si pertoca, a la revisió, en el sentit que siga procedent, de la compensació econòmica establida en l'apartat d'esta clàusula.
  
Sisé. Per a donar compliment a les clàusules anteriors es constituirà una comissió de seguiment formada per tres membres designats per l'ajuntament i tres designats per Suma Gestió Tributària i serà presidida per l'alcalde o persona en qui delegue.
  
Esta comissió de seguiment es reunirà, almenys, dos vegades a l'any.
  
Seté. L'ajuntament podrà emetre instruccions tècniques de caràcter general i demanar, en qualsevol moment, informació sobre la gestió, en els termes establits en l'article 27 i concordants de la Llei 7/1985, de 2 d'abril, Reguladora de les Bases de Règim Local.
  
Huité. Per a la realització i execució de les funcions delegades, la Diputació d'Alacant s'atindrà a l'ordenament local, així com a la normativa interna dictada per esta, en virtut del que disposa l'article 7.3 de la Llei 39/1988, de 28 de desembre, i de les pròpies facultats d'autoorganització per a la gestió dels servicis atribuïts.
  
Nové. Entrada en vigor, efectes i duració de la delegació.
  
Una vegada acceptada per la Diputació Provincial, la present delegació entrarà en vigor el dia següent a la seua publicació en el Butlletí Oficial de la Província d'Alacant per un període de cinc anys, prorrogable per reconducció tàcita d'any en any, excepte que qualsevol de les dues parts acorden deixar sense efecte la citada delegació, la qual cosa haurà de notificar-se en un termini no inferior a sis mesos abans del cessament.
  
Deu. Este acord substituirà qualsevol altre adoptat amb anterioritat en matèria de recaptació executiva de multes de trànsit.»
  
Segon
  
Facultar el president de la Diputació Provincial Julio de España Moya o qui legalment el substituïsca, per a l'acceptació, en els termes assenyalats en el punt primer del present acord, de les delegacions els acords plenaris de les quals per part dels respectius ajuntaments es reben en esta Diputació Provincial, i donar compte al Ple d'estes.
  
Tercer
  
La Diputació Provincial assumirà la publicació de la delegació en el Butlletí Oficial de la Província d'Alacant i en el Diari Oficial de la Generalitat Valenciana perquè en prengueu coneixement.
  
Cosa que es fa publica perquè en prengueu coneixement.